Document ID: 31985R1976

*****
ΚΑΝΟΝΙΣΜΟΣ (ΕΟΚ) αριθ. 1976/85 ΤΟΥ ΣΥΜΒΟΥΛΙΟΥ
της 16ης Ιουλίου 1985
που τροποποιεί τον κανονισμό (ΕΟΚ) αριθ. 2169/81 περί καθορισμού των γενικών κανόνων του καθεστώτος ενισχύσεως του βάμβακος
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχωρήσεως του 1979, και ιδίως την παράγραφο 9 του πρωτοκόλλου 4 περί του βάμβακος, εφεξής αποκαλούμενο « πρωτόκολλο»,
την πρόταση της Επιτροπής,
Εκτιμώντας:
ότι το πρωτόκολλο προβλέπει τη χορήγηση μιας ενίσχυσης στην παραγωγή βάμβακος, το ύψος της οποίας καθορίζεται με βάση τη διαφορά που υπάρχει μεταξύ μιας τιμής στόχου και της τιμής στη διεθνή αγορά του μη εκκοκισμένου βάμβακα· ότι, για τον καθορισμό αυτής της τιμής, αποτελεί βασικό στοιχείο η τιμή των βαμβακόσπορων·
ότι το άρθρο 4 παράγραφος 1 δεύτερο εδάφιο του κανονισμού (ΕΟΚ) αριθ. 2169/81 (1), όπως τροποποιήθηκε τελευταία από τον κανονισμό (ΕΟΚ) αριθ. 1462/84 (2), προβλέπει ότι, λόγω του καθεστώτος ελέγχου κατά την εισαγωγή που εφαρμόζετο στην Ελλάδα μέχρι τα τέλη του 1983, το οποίο θεσπίστηκε δυνάμει του άρθρου 82 της πράξης προσχώρησης του 1979 και κατά παρέκκλιση από το εν λόγω άρθρο 4 παράγραφος 1 πρώτο εδάφιο μέχρι το τέλος της περιόδου 1984/85, για τον καθορισμό της τιμής στη διεθνή αγορά των βαμβακόσπορων, λαμβάνονται υπόψη οι προσφορές και οι τιμές που διαπιστώνονται στην ελληνική αγορά·
ότι η παράγραφος 4 δεύτερο εδάφιο του ίδιου άρθρου προβλέπει, κατά παρέκκλιση από το πρώτο εδάφιο αυτής της παραγράφου, ότι μέχρι τα τέλη της περιόδου εμπορίας 1984/85 θα λαμβάνονται υπόψη οι προσφορές και οι τιμές που διαπιστώνονται στις κυριότερες αγορές στην Ελλάδα για τα προϊόντα που αναφέρονται σ' αυτό το πρώτο εδάφιο·
ότι παρά την κατάργηση, στα τέλη του 1983, του καθεστώτος ελέγχου κατά την εισαγωγή που εφαρμόζετο στην Ελλάδα, οι προσφορές που γίνονται στη διεθνή αγορά για τους βαμβακόσπορους και για το βαμβακέλαιο, καθώς και οι τιμές που διαμορφώνονται στα σημαντικά, για το διεθνές εμπόριο, χρηματιστηριακά κέντρα, υπάρχει κίνδυνος να μην είναι αντιπροσωπευτικές για την τάση της κοινοτικής αγοράς όσον αφορά αυτά τα προϊόντα κατά τη διάρκεια της περιόδου εμπορίας 1985/86·
ότι, προκειμένου να εξασφαλισθεί η ορθή λειτουργία του καθεστώτος ενίσχυσης για το βαμβάκι κατά τη διάρκεια της εν λόγω περιόδου εμπορίας, πρέπει να παραταθεί για μια ακόμη περίοδο η παρέκκλιση που προβλέπεται στο δεύτερο εδάφιο των παραγράφων 1 και 4 του άρθρου 4 του κανονισμού (ΕΟΚ) αριθ. 2169/81,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 4 παράγραφος 1 δεύτερο εδάφιο και στο άρθρο 4 παράγραφος 4 δεύτερο εδάφιο του κανονισμού (ΕΟΚ) αριθ. 2169/81, τα έτη «1984/85» αντικαθίστανται από τα έτη «1985/86».
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Ιουλίου 1985.

Labels: 2
17
19
5